**Pressupostos participatius de l’AMPA**

**Sistema per a la tria de projectes sufragats amb el superàvit anual de l’AMPA de l’Escola Montserrat Solà**

1. **Presentació**

Els pressupostos participatius de l’AMPA són una eina per democratitzar i fer més transparent el procés de decidir quines aportacions econòmiques extraordinàries fa l’AMPA a l’escola, entenent l’escola com el conjunt de la comunitat educativa Montserrat Solà que agrupa l’equip docent i de suport, Kaliu, les famílies i els alumnes.

Amb aquest sistema, **tots els membres** de la comunitat educativa podran proposar inversions extraordinàries i escollir aquelles que es portaran a votació a l’Assemblea de l’AMPA per tal de ser aprovades.

Els pressupostos participatius **no són l’eina** per decidir les despeses ordinàries, ni de l’AMPA ni de l’escola. Les despeses relatives al funcionament de l’AMPA, ja siguin activitats de les comissions, de gestió, etc. estan contemplades i garantides amb el pressupost de l’AMPA que elabora cada any la Comissió de tresoreria a partir de les previsions fetes per cada comissió. Així mateix, tampoc entren en el marc de pressupostos participatius les despeses derivades de l’activitat de Kaliu que són competència de l’AMPA[[1]](#footnote-1). Pel què fa els pressupostos de l’escola, aquests són competència de l’equip directiu i s’aproven al Consell escolar.

1. **Antecedents**

El procés de pressupostos participatius emana de la proposta de la Junta de l’AMPA aprovada per l’Assemblea de l’AMPA celebrada el setembre de 2017, on s’instava a canviar el sistema amb el qual l’AMPA feia aportacions econòmiques a l’escola. L’acord estableix el pas d’un sistema d’aportació sistemàtica, comptabilitzada com a ingrés ordinari en els pressupostos de l’escola a un sistema de finançament de projectes extraordinaris proposat per qualsevol membre de la comunitat educativa, no només per l’equip docent.

La proposta s’inspira en la iniciativa de pressupostos participatius amb la qual, des de fa anys, nombrosos ajuntaments posen a disposició de la ciutadania la decisió de com gastar part del pressupost anual del consistori. També s’inspira en iniciatives endegades per altres AMPA’s[[2]](#footnote-2)

1. **Pressupost**

L’import destinat als pressupostos participatius serà l’equivalent al superàvit generat per l’AMPA en l’exercici anterior.

Entenem el superàvit com el resultat de la diferència entre els ingressos obtinguts i les despeses pressupostades o sobrevingudes relatives a l’activitat de l’AMPA de l’any en qüestió.

Seguint la voluntat expressada per l’Assemblea de descapitalitzar progressivament el fons de l’AMPA, a aquest superàvit s’hi afegirà anualment una part dels diners acumulats per l’AMPA al llarg dels anys. Serà la junta de l’AMPA qui proposi, en base a la previsió econòmica i a l’estat de comptes, quina quantitat del fons s’aportarà, garantint, sempre, l’excedent necessari per cobrir les necessitats financeres de l’entitat.

Així mateix, a aquest pressupost s’hi podrà sumar:

* El romanent dels pressupostos participatius de l’any anterior, en el benentès que el cost total de les propostes acceptades, aprovades en assemblea extraordinària i finalment executades, no hagi superat la xifra pressupostada i aprovada per la primera Assemblea.
* Extraordinàriament, i durant el procés, la Comissió de Pressupostos Participatius pot aprovar una aportació extra fins un màxim de 1.000 euros, en base als supòsits descrits en l’apartat del sistema d’aprovació. Aquesta aportació extra no s’ha d’entendre com a romanent, sinó com a ‘coixí’ per garantir, d’una banda, l’execució de propostes acceptades, presentades amb un cost estimat que pot no correspondre’s al cost real i, per l’altra, la inclusió de propostes que quedarien, per un estret marge, fora del tall de selecció.

La quantitat variarà segons cada any en base al tancament de comptes del juny i els fons disponibles de l’AMPA. La xifra del pressupost assignat es presentarà desglossat a la primera assemblea del curs per tal que sigui debatut i aprovat per l’Assemblea.

Exemple:

|  |  |
| --- | --- |
| Superàvit curs 2016-2017 | 8.000 euros |
| Aportació extraordinària descapitalització | 2.000 |
| Romanent curs anterior | 0 |
| Total | 10.000 |
| Total + coixí | Màxim 11.000 |

1. **Les propostes d’inversió**

Les propostes d’inversió poden ser propostes d’adquisició de béns tangibles, activitats o serveis que compleixin els requisits descrits a continuació:

* S’han d’emmarcar, exclusivament, dins l’àmbit de la comunitat educativa Montserrat Solà.
* Han de tenir caràcter extraordinari. En cap cas, poden esdevenir complement de despesa ordinària de l’escola.
* Si l’execució de la proposta té associat un manteniment, aquest haurà de ser comptabilitzat i, per tant, assumible, com a despesa ordinària de centre / AMPA.
* Han de donar resposta a una necessitat concreta i preferiblement, executable en l’any en curs.
* Han de ser pressupostàriament sostenibles. La seva execució no pot condicionar pressupostos participatius d’altres anys.
* Si la proposta inversió té un plantejament plurianual o supera el pressupost establert, aquesta s’haurà de dividir en fases. En base a allò establert en els punts anteriors, les propostes plurianuals, però, no seran automàticament acceptades en els anys posteriors, sinó que cada any hauran de seguir el mateix procés de validació - acceptació que la resta, facilitant així la seva revisió.
* Han de ser viables a nivell tècnic i jurídic-normatiu. S’han d’ajustar a la legalitat vigent, sent especialment subjectes a la normativa aprovada pel Consell escolar. En cap cas poden contradir:
	+ - El marc comú de protecció dels valors de la Comunitat Educativa Montserrat Solà.
		- El Projecte Pedagògic del Centre.
		- La Carta de Compromís.
		- Els estatuts de l’AMPA.
* Han de tenir la voluntat d’abastar al conjunt de la comunitat educativa, tot buscant la universalitat del seu impacte, l’equitat i la inclusió de tots els membres de la comunitat, especialment, l’alumnat.
* No poden suplir inversions previstes o previsibles per altres administracions. Extraordinàriament, es pot discutir aquest requisit, sempre i quan:
	+ - S’acrediti la urgència de la inversió.
		- S’hagin esgotat totes les vies alternatives d’obtenció de recursos (subvencions, altres administracions, etc.).
		- S’acrediti la demanda reiterada i la negativa de l’administració competent.

Queden exclosos de les propostes d’inversió la concessió d’ajuts, beques, subvencions o premis.

1. **Etapes del procés**
* Etapa 1 Inici del procés i constitució de la comissió de pressupostos

participatius.

* Etapa 2 Presentació de les propostes.
* Etapa 3 Validació de les propostes per part de la comissió de valoració.
* Etapa 4 Exposició pública de les propostes.
* Etapa 5 Votació i tria de les propostes a l’Assemblea de l’AMPA.
* Etapa 6 Execució de les propostes acceptades.
* Etapa 7 Tancament del procés: debat i aprovació en Assemblea de l’informe

final el procés.

1. **Participació**

El procés de pressupostos participatius de l’AMPA és obert a tots els membres de la comunitat educativa del Montserrat Solà. En els punts següents es detalla les vies de participació i grau de decisió dels membres de la comunitat. El màxim òrgan de decisió és l’Assemblea de l’AMPA.

1. **Comissió de pressupostos participatius**

La Comissió de pressupostos participatius és una subcomissió de la Comissió de tresoreria oberta a tots els membres de l’AMPA que hi vulguin participar, on també hi estan integrats els representants de la Junta de l’AMPA. La Comissió es constituirà a la primera assemblea de curs.

Les funcions de la comissió són les de:

* Impulsar totes les fases del procés i vetllar pel seu bon funcionament.
* Establir el calendari anual i temporitzar les fases del procés.
* Garantir que el procés s’adeqüi al marc normatiu establert.
* Determinar, si s’escau, el límit de propostes a presentar i el cost màxim per proposta.
* Avaluar i consensuar solucions davant incidències o imprevistos sorgits durant el procés que no puguin esperar al seu debat i aprovació en la 3a assemblea de l’any.
* Modificar, si s’escau i amb el consentiment dels proposants, d’aquelles propostes que consideri bones però que no compleixin els requisits, per tal de millorar-les i adequar-les al procés.
* Proposar, si s’escau, la confluència de dos o més propostes en una de sola si aquestes presenten suficients similituds.
* A proposar modificacions en el funcionament del procés participatiu, que haurà de ser aprovat per l’Assemblea.
* Elaborar i presentar la memòria final.
1. **Comissió de valoració de les propostes**

La comissió de valoració de les propostes és un òrgan mixt format per:

* Junta de l’AMPA
* Equip directiu
* 1 representant de l’equip docent (no direcció)
* 1 representant del PAS / Kaliu
* 2 representants de la comissió de pressupostos
* 1 representant del col·lectiu de famílies del Consell Escolar

Durant el primer trimestre del curs i abans de la constitució de la comissió, els diferents col·lectius escolliran les persones que els representaran en la comissió de valoració. Correspon a cada col·lectiu decidir el mètode de tria del seu representant.

La Comissió d’avaluació és l’encarregada de:

* Avaluar i validar les propostes presentades.
* Avaluar i assignar criteris de qualitat de les propostes presentades
* A proposar modificacions en el funcionament del procés participatiu, que haurà de ser aprovat per l’Assemblea.
1. **Desenvolupament del procés. Etapes**

**1a etapa: inici del procés**

El procés s’inicia en la 1a assemblea de l’AMPA del curs, on, un cop presentats i aprovats els pressupostos elaborats per la comissió de tresoreria, la junta de l’AMPA informarà del superàvit de l’exercici anterior i de la quantitat proposada pels pressupostos participatius de l’any en curs (suma del superàvit, romanents i aportacions extraordinàries).

L’Assemblea debatrà i aprovarà la quantitat final a aportar. Durant l’Assemblea es farà pública la composició de la Comissió de pressupostos participatius. Tots aquells membres de l’AMPA que en vulguin formar-hi part, podran explicitar-ho prèviament (comunicant-ho a la Junta) o durant l’Assemblea.

Un cop celebrada l’Assemblea i aprovada la dotació econòmica del pressupost, la Comissió de pressupostos participatius es reunirà per tal de:

* Aprovar el calendari del procés en base al calendari del curs.
* Avaluar /resoldre incidències sobrevingudes.
* Iniciar la campanya informativa del procés: difusió de material explicatiu sobre el funcionament del procés, calendari, formulari de presentació de propostes, etc.
* Obrir el període de presentació de propostes.

**2a etapa: presentació de les propostes**

Tots els membres de la comunitat educativa poden presentar propostes. Ho poden fer a títol individual o a títol col·lectiu.

El sistema per presentar les propostes és un formulari amb camps preestablerts que s’enviarà via correu electrònic a la Comissió de pressupostos a la següent adreça: pressupostosparticipatius@escolamontserratsola.cat

El formulari conté els següents camps:

* Dades de contacte
* Col·lectiu que pertany (Junta de l’AMPA, Comissió, Famílies, Equip docent, Kaliu i PAS, Direcció i alumnes)
* Títol de la proposta
* Descripció de la proposta
* Col·lectiu a qui va destinat
* Cost estimat
* Observacions
* Documents adjunts (pressupost, fotografia, informe, etc.).

Adjunt, es pot incloure un escrit justificatiu de les bases pedagògiques o d’adequació a l’ideari de la comunitat educativa, etc. que enforteixi la proposta.

A mesura que la Comissió de pressupostos vagi rebent les propostes, aquestes seran publicades a la web de l’escola, per tal que tothom pugui veure allò presentat.

**3a etapa: validació de les propostes per part de la comissió de valoració**

Un cop tancat el termini de presentació de propostes, la Comissió de pressupostos convocarà en reunió a la comissió de valoració perquè, en base als requisits, dictamini si les propostes presentades són:

* Aptes
* No aptes

La comissió de valoració haurà de justificar els motius pels quals considera no aptes les propostes desestimades.

Seguidament, la comissió de valoració avaluarà les propostes aptes en base criteris qualitatius, tot indicant si les propostes incorporen els següents criteris:

|  |  |
| --- | --- |
| Criteri d’igualtat de gènere |  |
| Criteri de medi ambient |  |
| Criteri de transversalitat |  |
| Criteri de cohesió |  |
| Criteri d’innovació |  |

Les propostes poden acumular més d’un criteri. Aquests criteris quedaran reflectits en la votació de les propostes amb la inclusió d’una puntuació ponderada que s’afegirà a la suma de vots que aconsegueixi cada proposta. Per tant, és possible que, en la puntuació final, una proposta amb més criteris qualitatius, passi per davant d’una altra, malgrat aquesta última hagi obtingut més vots.

**Etapa 4: exposició pública de les propostes**

Un cop passada l’etapa de validació, es publicarà a la web la resolució de la comissió de valoració, per tal que la Comunitat educativa conegui quines propostes es duran a votació a l’Assemblea i quines han estat desestimades. Les propostes adjuntaran un distintiu, en forma de punt de color, que informarà dels criteris qualitatius que incorpora.

**Etapa 5: Presentació, debat i votació de les propostes acceptades a l’Assemblea de l’AMPA**

Les propostes acceptades es votaran en **assemblea extraordinària** que se celebrarà durant el segon trimestre del curs.

Prèvia a la votació, hi haurà una breu exposició de les propostes acceptades per part de qui les hagi presentat.

Si hi ha una proposta que capitalitza tot el pressupost i té el consens unànime de tots els col·lectius de la Comunitat educativa, es votarà si s’accepta o no. Si s’accepta, es donarà per tancat el procés.

Si no hi ha cap proposta unitària, l’ordre de l’assemblea serà el següent:

* Breu exposició de les propostes
* Torn d’aclariments
* Debat de les propostes
* Votació de les propostes

Els membres de l’AMPA assistents a l’Assemblea votaran a mà alçada, una per una, si aproven o no les propostes presentades.

En base als resultats, se sumarà el cost total de les propostes aprovades i:

* Si el cost de la suma de totes les propostes aprovades per l’Assemblea és inferior, igual o s’excedeix el pressupost fins a 1.000 euros, quedaran definitivament aprovades i es passarà a la **fase 7: execució de les propostes**.
* Si el cost de la suma de totes les propostes aprovades supera el pressupost + 1.000 euros, es donarà pas a la fase de votació de desempat de les propostes.

**Fase 6: votació de desempat de les propostes aprovades**

La votació per escollir les propostes acceptades que finalment es duran a terme, es farà a través de votació universal, per urna, en un termini no superior a 15 dies de l’assemblea extraordinària.

El sistema de votació de propostes es regirà pel següent criteri:

* Podran votar tots els membres adults de la comunitat educativa (famílies, equip de mestres, PAS i membres de Kaliu)
* El vot serà nominal, secret i en papereta.
* Es fixarà un dia de votació (preferiblement el segon divendres posterior a l’Assemblea de l’AMPA).
* Els horaris de votació seran en els horaris d’entrada i sortida (9h, 12:30, 15:00, 16:30) i durant l’hora del pati obert fins a les 18h.
* Durant la setmana prèvia al divendres de votació, es podrà votar ‘per correu’, deixant un sobre a consergeria / secretaria del centre, que contingui fotocòpia de document d’identitat (DNI, NIE, etc.), més un sobre tancat amb la papereta.
* Les persones amb dret a vot podran votar fins a un 50% del total de les propostes, arrodonint a l’alça les fraccions en unitats (Exemple: si hi ha 5 propostes, el 50% és 2,5, s’arrodoneix a l’alça, votant-se 3).
* Aquestes propostes seran votades atorgant-li valor numèric descendent segons la prioritat.

Exemple de funcionament:

Si hi ha 10 propostes, cada membre de la comunitat educativa amb dret a vot, en podrà votar fins a 5, atorgant 5 punts a la proposta que més li agradi, 4 a la segona, 3, 2 i finalment 1 punt a l’última escollida. Si n’hi ha 7, se’n podrà votar 4, amb el mateix sistema.

**Aplicació de la ponderació dels criteris qualitatius**

Les propostes sumaran als vots obtinguts, un 2% de la puntuació màxima que pot assolir una proposta per a cada un dels criteri qualitatius que la comissió de valoració li hagi atorgat.

És a dir, en la votació s’emeten 300 vots, i hi ha un total de 10 propostes presentades, la puntuació màxima que pot assolir una proposta és de 250 punts (cada persona pot votar 5 propostes i atorgar un màxim de 5 punts a la proposta, per tant, en el supòsit que tothom votés amb cinc punts la mateixa proposta, aquesta obtindria un màxim de 250 vots)

I en base a la puntuació màxima, i aplicant el 5% de la puntuació màxima per a cada un dels criteris, si la proposta tingués:

* 0 criteri qualitatiu = 0 punts extra
* 1 criteri qualitatiu = 12,5 punts extra
* 2 criteris qualitatius = 25 punts extra
* 3 criteris qualitatius = 37,5 punts extra
* 4 criteris qualitatius = 50 punts extra

Finalment, aquests punts se sumarien als vots obtinguts per la proposta.

**Taula d’exemple:**

|  |  |
| --- | --- |
| Número de votants | 50 |
| Número de propostes | 10 |
| Propostes que pot votar una persona | 5 |
| Puntuació màxima possible per proposta | 250 |

|  |  |  |  |  |
| --- | --- | --- | --- | --- |
| Proposta | Núm. Criteris qualitatius | Punts en base criteris | Vots obtinguts en la votació | Puntuació total |
| Proposta #1 | 0 | 0 | 230 | 230 |
| Proposta #2 | 1 | 12,5 | 200 | 212,5 |
| Proposta #3 | 3 | 37,5 | 125 | 162,5 |
| Proposta #4 | 2 | 12,5 | 45 | 70 |
| Proposta #5 | 4 | 50 | 238 | 288 |
| Proposta #6 | 1 | 12,5 | 60 | 72,5 |
| Proposta #7 | 0 | 0 | 100 | 100 |
| Proposta #8 | 0 | 0 | 112 | 112 |
| Proposta #9 | 2 | 25 | 25 | 50 |
| Proposta #10 | 2 | 25 | 120 | 145 |

Un cop feta la votació i aplicada la ponderació, les propostes s’ordenaran en una llista, de més a menys punts. Seguint l’exemple, les propostes quedarien llistades de la següent manera:

|  |  |  |
| --- | --- | --- |
| Posició | Proposta | Puntuació  |
| 1 | Proposta #5 | 288 |
| 2 | Proposta #1 | 230 |
| 3 | Proposta #2 | 212,5 |
| 4 | Proposta #3 | 162,5 |
| 5 | Proposta #10 | 145 |
| 6 | Proposta #8 | 112 |
| 7 | Proposta #7 | 100 |
| 8 | Proposta #6 | 72,5 |
| 9 | Proposta #4 | 70 |
| 10 | Proposta #9 | 50 |

**Tria de les propostes:**

Seguint la llista, s’escolliran les propostes tot sumant el seu cost fins arribar al pressupost marcat.

No obstant:

* Si el cost de la suma de més d’una proposta excedeix del pressupost establert, es pot afegir fins a un màxim de 1.000 euros (coixí) per encabir la proposta consegüent.
* Si la suma de la proposta consegüent excedeix el pressupost + 1.000 euros, es desestimarà aquella proposta i s’escollirà la següent. En el cas que també superi la suma, s’anirà saltant fins arribar a quadrar el pressupost.
* Si totes les propostes consegüents superen el límit, es posarà a votació a l’Assemblea que decidirà si s’augmenta el pressupost per incloure la primera proposta que s’excedia del pressupost, o guardar el romanent per l’any següent.

El resultat final es presentarà a l’Assemblea de l’AMPA del segon trimestre i es publicarà a la web de l’escola.

**Etapa 7 : Execució de les propostes**

Un cop obtinguts i publicats els resultats, la comissió de pressupostos procedirà a l’execució de les propostes.

Durant aquest procés, la comissió es coordinarà, si s’escau, amb experts de la comunitat educativa i amb els proposants per garantir la millor execució possible.

L’execució de les propostes hauria de produir-se durant el 3r trimestre de l’any. Qualsevol impediment serà valorat per la pròpia comissió, que tindrà la potestat de decidir un nou calendari d’execució. La partida assignada, però, no es perdrà.

És possible que, en el procés d’execució, el cost estimat d’una o diverses propostes sigui diferent al cost final:

Si el cost final és menor:

* La quantitat estalviada servirà per compensar el possible encariment d’altres propostes, evitant, si es pot, no gastar l’aportació extra de (500-1.000 euros).
* Si continua havent-hi romanent, aquest es guardarà i se sumarà al pressupost participatiu de l’any següent. L’aportació extra ‘coixí’ no pot ser entesa com a romanent.

Si el cost final és major i s’excedeix l’aportació extra estimada:

* La proposta s’aturarà per ser valorada per la comissió, que proposarà una solució per ser debatuda i aprovada durant la 3a Assemblea.

**Etapa 8: retorn del procés. Presentació de l’informe final**

Un cop executades les inversions aprovades, la Comissió de pressupostos participatius serà l’encarregada d’elaborar un informe final on hi farà constar tota la informació relativa al procés. Aquest informe serà presentat davant l’Assemblea (la primera del curs següent) per ser ratificat mitjançant votació, tancant així el procés

1. **Propostes dels alumnes**

Les propostes d’alumnes segueixen un camí paral·lel. Correspon a l’equip docent determinar si incorpora al currículum el projecte de pressupostos participatius i, si ho fa, la metodologia de treball utilitzada per dur-lo a terme.

En tot cas, el sistema hauria de garantir:

* Qualsevol alumne de les franges assignades ha de tenir la possibilitat de fer una proposta.
* Les propostes dels alumnes, com la resta, s’enviaran a la comissió de pressupostos i es validaran en base als requisits establerts.
* S’ha d’establir un procés de debat, treball i acceptació de les propostes.
* Les propostes han de ser votades pels alumnes.
* La proposta guanyadora, serà directament seleccionada sense passar per assemblea.
* El cost de la proposta no pot ser superior al 20% del pressupost assignat.

La comissió determinarà si incorpora un representant dels alumnes en la pròpia comissió i, si, s’escau, la seva participació en la fase d’execució.

1. **Comunicació i difusió del procés**

Per tal de facilitar la comunicació i difusió del procés, es crearà un espai específic a la web de l’escola on s’hi publicarà tota la informació relativa als pressupostos participatius. Així mateix, s’utilitzaran les eines habituals de comunicació per, d’una banda, fer extensible la informació a tots els membres de la comunitat educativa i, per l’altra, fomentar al màxim la participació.

1. **Proposta orientativa de calendari del procés de pressupostos participatius de l’AMPA**

|  |  |  |
| --- | --- | --- |
| **QUAN?** | **QUI?** | **QUÈ?** |
| Juny – Setembre | Comissió Tresoreria | Tancament dels comptes de l’AMPA del curs anterior i establiment del superàvit anual generat |
| 1a Assemblea AMPA | Junta AMPA | Proposta de la quantitat a destinar als pressupostos participatius en base al superàvit, previsió de pressupostos ordinaris i estat dels comptes de l’AMPA |
| 1a Assemblea AMPA | Assemblea AMPA | Debat i aprovació de la proposta de la Junta |
| Setembre - octubre | Comunitat educativa | Tria dels membres que han de representar cada col·lectiu a la Comissió de valoració de les propostes |
| Setembre – octubre | Comissió Pressupostos | Constitució de la comissió de pressupostos, calendarització, resolució d’incidències i obertura del procés |
| Octubre – desembre | Comunitat educativa | Presentació de les propostes d’inversió |
| Desembre | Comissió de valoració | Estudi, validació, priorització i publicació de les propostes validades |
| Gener  | Comunitat educativa | Exposició pública de les propostes validades |
| Febrer - març | Assemblea extraordinària + Comunitat educativa | Elecció de les propostes en assemblea extraordinària i, si s’escau, en consulta a tota la comunitat educativa |
| 3r trimestre | Comissió Pressupostos | Execució de les propostes escollides i elaboració de l’informe final |
| 1a Assemblea curs següent | Assemblea AMPA | Debat i aprovació de l’informe final |

**Proposta d’inversió dels Pressupostos participatius de l’AMPA**

**Dades sol·licitant**

|  |  |
| --- | --- |
| **Nom i cognoms** |  |
| **Adreça electrònica** |  |
| **Telèfon** |  |
| [ ]  Direcció [ ]  Equip docent [ ]  Kaliu [ ]  AMPA [ ]  Família [ ]  Comissió.......................................................... |

**Descripció de la proposta**

|  |
| --- |
| **Títol del projecte** |
|  |
| **Cost estimat** |  |
| **Destinataris** |  |
| **Descripció del projecte (\*)** |
|  |
| **Observacions (\*)** |
|  |

**Documentació adjunta**

|  |  |  |  |
| --- | --- | --- | --- |
| [ ]  Pressupost  | [ ]  Informe / Projecte | [ ]  Prospecte | [ ]  Fotografia |
| [ ]  Altres: ..........................................................................  |
|  |  |
| **Enllaç:** |  |

Mataró, a ....... de...........................................de 201.... Signatura

(\*) Si necessiteu més espai, adjunteu la informació en un full a part

1. La compra de maquinari nou (rentadora,etc.), utillatge (plats, gots..), etc. del menjador queda inclosa en els pressupostos ordinaris de l’AMPA. [↑](#footnote-ref-1)
2. Pressupost Participatiu AMPA Turó del Cargol <http://webdemo.com.es/web-turo/documents-nou/> [↑](#footnote-ref-2)